Tožba, vložena 16. avgusta 2022 – Vleuten Insects in New Generation Nutrition/Komisija
(Zadeva T-500/22)
Jezik postopka: angleščina
Stranke
Tožeči stranki: Vleuten Insects vof (Hoogeloon, Nizozemska), New Generation Nutrition BV (Helvoirt, Nizozemska) (zastopnik: N. Carbonnelle, odvetnik)
Tožena stranka: Evropska komisija
Predlog
Tožeči stranki Splošnemu sodišču predlagata, naj:
razglasi ničnost Izvedbenega sklepa Komisije z dne 2. junija 2022, s katerim se je zaključil postopek odobritve dajanja ličink žitnega črnivca (Alphitobius diaperinus) na trg kot novega živila, ne da bi se posodobil seznam Unije novih živil;1
Komisiji naloži plačilo stroškov.
Tožbeni razlogi in bistvene trditve
Tožeči stranki v utemeljitev tožbe navajata tri tožbene razloge.
Prvi tožbeni razlog: kršitev člena 6(3) Izvedbene uredbe Komisije 2017/2469,1 ker je bil Sklep sprejet, ne da bi se spoštovale postopkovne zahteve in jamstva iz te določbe, zaradi česar je Sklep nezakonit.
Drugi tožbeni razlog: kršitev načela dobrega upravljanja in člena 41 Listine Evropske unije o temeljnih pravicah, natančneje:
kršitev dolžnosti postopkovne lojalnosti ter načel pravne gotovosti in legitimnih pričakovanj (prvi del drugega tožbenega razloga);
kršitev veljavnih postopkovnih zahtev ter dolžnosti navedbe veljavne in pravno dopustne obrazložitve (drugi del drugega tožbenega razloga); in
kršitev načela sorazmernosti (tretji del drugega tožbenega razloga).
Tretji tožbeni razlog, naveden podredno, če se ne ugodi ne prvemu ne drugemu tožbenemu razlogu: ugovor nezakonitosti na podlagi člena 277 PDEU zoper člen 10(6) Uredbe 2015/22831 in člen 6 Izvedbene uredbe Komisije 2017/2469, pri čemer se trdi, da sta ti določbi nični, ker kršita načelo pravne varnosti in načelo enakega obravnavanja.
____________
1 Referenčna številka dokumenta: C(2022)3478.
1 Izvedbena uredba Komisije (EU) 2017/2469 z dne 20. decembra 2017 o določitvi upravnih in znanstvenih zahtev za vloge iz člena 10 Uredbe (EU) 2015/2283 Evropskega parlamenta in Sveta o novih živilih (UL 2017, L 351, str. 64).
1 Uredba (EU) 2015/2283 Evropskega parlamenta in Sveta z dne 25. novembra 2015 o novih živilih, spremembi Uredbe (EU) št. 1169/2011 Evropskega parlamenta in Sveta in razveljavitvi Uredbe (ES) št. 258/97 Evropskega parlamenta in Sveta ter Uredbe Komisije (ES) št. 1852/2001 (UL 2015, L 327, str. 1).